চিরাচরিত রীতি মেনে টুসুর চৌডল ভাসাতে মহিলারা ঘাটে এলেন। কিন্তু তাঁদের গানে মুখরিত হল না আকাশ। দেখা গেল না গান দিয়ে পরস্পরকে টেক্কা দেওয়া। কিছুদিন আগেও পাশাপাশি দুটো দল গান দিয়ে লড়াইয়ে মেতে যেত। একপক্ষ বলত, “আমার টুসু মুড়ি ভাজে দালান কোঠার উপরে/ তোদের টুসু ছছরা ভারি আঞ্চল পেতে লেই মাগে।’’ অন্যপক্ষ এবার পাল্টা জবাব দিয়ে বলত, “ লে লিবিতো মালা বদল কর/ তোদের আনে দিব বুড়া বর।’’ এবার সে সব কিছুর দেখা না পেয়ে মুখ ভার এখানে আসা পর্যটকদের। হতাশ স্থানীয় কবি-সাহিত্যিকদের অনেকেই। 
বিশিষ্ট ঝুমুর শিল্পী রবিন পাণ্ডের মতে, টুসু নিয়ে নতুন গান সেভাবে রচনা হচ্ছে না। যা লেখা হচ্ছে, তা সাধারণ মহিলাদের কাছে পৌঁছচ্ছে না। টুসুকে কেন্দ্র করে নতুনত্ব এলে এই সমস্যা কেটে যাবে তাতে সন্দেহ নেই। দরকার একটু শুধু প্রচেষ্টা।     
মানভূম জুড়ে এই লোকগান টুসুগান নামে সমধিকপরিচিত। এখনকার লোকজীবনের হাসি-কান্না, সুখ-দু:খের কথা সবথেকে বেশি ধরা পড়ে এই টুসুগানের মাধ্যমে। ধরা পড়ে, নারীজীবনের গোপন ও অব্যক্ত কামনা-বাসনা। গ্রাম ও সামাজিক জীবনের চলমান ঘটনাও প্রতিফলিত হয় টুসুর গানে। টুসু কোনও শাস্ত্রীয় আবরণে মোড়া দেবী নন। তিনি লৌকিক দেবী। লৌকিক মতে, টুসু হলেন ফসলের দেবী। আমন ধান ঘরে আসার পরে অগ্রহায়ণ সংক্রান্তি থেকে পৌষ সংক্রান্তি পর্যন্ত পুরো একমাস ধরে টুসুদেবীর পুজো করেন মহিলারা। মকর সংক্রান্তিতে রঙিন চৌডলের মধ্যে সাজিয়ে টুসুকে বিসর্জন করা হয় নদী বা পুকুরে। এই দিনটিই পুরুলিয়ার টুসু পরবের দিন।  অতীতের সেই ক্রেজ না থাকলেও টুসুকে ঘিরে আজও এই জেলার মানুষ উৎসব করেন। দু’দিন সব কাজ বন্ধ করে নিজেদের বাড়িতে থাকার চেষ্টা করেন সাধারণ খেটে খাওয়া মানুষজন।  
আরও পড়ুন
ভবিষ্যৎ অনিশ্চিত, তবু অযোধ্যার পাহাড়ে পাহাড়ে আজও খবরেরে বোঝা বয়ে চলেছেন রানার
বাংলার নতুন উইকএন্ড স্পট, পুরুলিয়ার খয়রাবেড়া ইকো রিসর্ট
টুসু উৎসবের ভিডিও দেখুন নীচের লিঙ্কে ক্লিক করে—